CELEX: 62015CN0320
Language: el
Date: 2015-06-26 00:00:00
Title: Υπόθεση C-320/15: Προσφυγή της 26ης Ιουνίου 2015 — Ευρωπαϊκή Επιτροπή κατά Ελληνικής Δημοκρατίας

5.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 328/2
            
         Προσφυγή της 26ης Ιουνίου 2015 — Ευρωπαϊκή Επιτροπή κατά Ελληνικής Δημοκρατίας
   (Υπόθεση C-320/15)
   (2015/C 328/02)
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: Γ. Ζαββός και E. Manhaeve)
   
      Καθής: Ελληνική Δημοκρατία
   
      Αιτήματα:
   
   
               —
            
            
               Να διαπιστωθεί ότι η Ελληνική Δημοκρατία παρέβη τις υποχρεώσεις που υπέχει δυνάμει του άρθρου 4, παράγραφοι 1 και 3, της οδηγίας 91/271/ΕΟΚ (1) σχετικά με την επεξεργασία των αστικών λυμάτων.
            
         
               —
            
            
               Να καταδικαστεί η Ελληνική Δημοκρατία στην καταβολή της δικαστικής δαπάνης.
            
         
      Ισχυρισμοί και κύρια επιχειρήματα
   
   
               1.
            
            
               H Επιτροπή προσδιορίζει με την προσφυγή της τις εγκαταστάσεις συγκεκριμένων οικισμών της Ελληνικής Δημοκρατίας που δεν τηρούν τις απαιτήσεις της οδηγίας, είτε γιατί οι απαραίτητες εγκαταστάσεις δεν έχουν κατασκευαστεί ή αναβαθμιστεί καταλλήλως (οικισμοί Προσοτσάνης, Δοξάτου, Ελευθερούπολης, Βάγιας και Γαλάτιστας) και ως εκ τούτου τα αστικά λύματα των οικισμών αυτών δεν υποβάλλονται, πριν από την απόρριψη τους σε δευτεροβάθμια ή σε ισοδύναμη επεξεργασία, είτε γιατί τα δείγματα που λήφθηκαν (οικισμοί Δεσφίνας, Πολύχρονου και Χανιώτη) φανερώνουν οι εγκαταστάσεις δεν λειτουργούν σύμφωνα με τις απαιτήσεις της οδηγίας.
            
         
               2.
            
            
               Σύμφωνα με το άρθρο 4(1) της οδηγίας 91/271/ΕΟΚ τα αστικά λύματα (των οικισμών με ι.π. άνω των 2  000) που διοχετεύονται σε αποχετευτικά δίκτυα πρέπει να υποβάλλονται, πριν από την απόρριψή τους, σε δευτεροβάθμια ή σε ισοδύναμη επεξεργασία, ενώ, σύμφωνα με το άρθρο 4(3) οι εν λόγω απορρίψεις πρέπει να πληρούν τις απαιτήσεις του παραρτήματος I σημείο Β της οδηγίας (μια εκ των οποίων είναι να λαμβάνονται αντιπροσωπευτικά δείγματα των εισερχομένων και των επεξεργασμένων λυμάτων προτού απορριφθούν στα ύδατα υποδοχής).
            
         
               3.
            
            
               Η Επιτροπή υπογραμμίζει ότι προκειμένου ένα κράτος μέλος να θεωρηθεί ότι τηρεί τις υποχρεώσεις της οδηγίας σχετικά με την επεξεργασία των αστικών λυμάτων, θα πρέπει να προσκομίσει ικανοποιητικά στοιχεία σχετικά με την ποιότητα των λυμάτων του κατόπιν επεξεργασίας. Επιπλέον, για να υπάρξει αξιόπιστη εκτίμηση της ποιότητας των αποβλήτων ενός οικισμού σύμφωνα με την οδηγία, και κατά συνέπεια συμμόρφωση της επεξεργασίας αυτών σύμφωνα με το άρθρο 4 της οδηγίας, τα κράτη μέλη οφείλουν να προσκομίσουν ικανοποιητικά αποτελέσματα για μια περίοδο τουλάχιστον ενός έτους κατόπιν δραστηριοποίησης του εξοπλισμού και αυτό, μέσω λήψης δειγμάτων σύμφωνα με την αναγραφόμενη μεθοδολογία της οδηγίας 91/271/ΕΟΚ.
            
         Α)   Οικισμοί Προσοτσάνης (ι.π. 5882), Δοξάτου (ι.π. 3815), Ελευθερούπολης (ι.π. 4934) Βάγιας (ι.π. 4509) και Γαλάτιστας (ι.π. 2974).
   
   
               4.
            
            
               Η Επιτροπή εκτιμά ότι εφόσoν τα αστικά λύματα τεσσάρων οικισμών (Προσοτσάνης, Δοξάτου, Ελευθερούπολης και Βάγια) δεν υποβάλλονται πριν από την απόρριψη τους σε δευτεροβάθμια η σε ισοδύναμη επεξεργασία παραβιάζουν το Άρθρο 4 της οδηγίας. Εξάλλου, οι ίδιες οι ελληνικές αρχές αναγνωρίζουν ότι οι οικισμοί αυτοί θα συμμορφωθούν πλήρως με τις διατάξεις της οδηγίας μόνον όταν ολοκληρωθούν τα συγχρηματοδοτούμενα έργα. Η Επιτροπή εκτιμά ότι μολονότι τα απαραίτητα έργα έχουν ήδη ενταχτεί στον άξονα προτεραιότητας «02 Προστασία και Διαχείριση Υδατικών Πόρων» του Επιχειρησιακού προγράμματος «Περιβάλλον και Αειφόρος Ανάπτυξη» δεν προβλέπεται να ολοκληρωθούν εγκαίρως για τους οικισμούς της Ελευθερούπολης και της Προσοτσάνης ενώ οι ελληνικές αρχές δεν έδωσαν σαφή ημερομηνία για τους οικισμούς Βάγια και Δοξάτου. Από τις απαντήσεις των ελληνικών αρχών προκύπτει ότι η λειτουργία των σχετικών εγκαταστάσεων της Γαλάτιστας είναι προβληματική και ότι θα πρέπει να αναβαθμισθεί για να λειτουργήσει σύμφωνα με τις διατάξεις της οδηγίας.
            
         Β)   Οικισμοί Δεσφίνας (ι.π. 2024), Πολύχρονου (ι.π. 10,443) και Χανιώτης (ι.π. 9000)
   
   
               5.
            
            
               Σχετικά με τους 3 οικισμούς [Δεσφίνα, Πολύχρονο και Χανιώτη] μολονότι οι ελληνικές αρχές έστειλαν τα αποτελέσματα των διαφόρων δειγμάτων που λήφθηκαν στις εγκαταστάσεις επεξεργασίας λυμάτων η Επιτροπή πρεσβεύει ότι τα δείγματα αποδεικνύουν ότι οι εγκαταστάσεις αυτές δεν λειτουργούν σε συμμόρφωση με τις απαιτήσεις της οδηγίας.
            
         
      Οικισμός Πολύχρονου.
   
   
               6.
            
            
               Η Επιτροπή σημειώνει ότι ο αριθμός των δειγμάτων που δεν συμμορφώνονται, τόσο για το 2012 όσο και το 2013, υπερβαίνει τον επιτρεπόμενο το αριθμό και δεν συνελέγησαν επαρκή δείγματα για το 2012 και για το 2013.
            
         
      Οικισμός Χανιώτης.
   
   
               7.
            
            
               Τα δείγματα που απεστάλησαν στην Επιτροπή γι αυτόν τον οικισμό δεν μπορούν να θεωρηθούν αντιπροσωπευτικά και συλλεχθέντα σε τακτά χρονικά διαστήματα καθώς δεν είχε ληφθεί δείγμα μεταξύ Ιανουαρίου και Απριλίου για το 2012 και κανένα σχετικό δείγμα δεν έχει σταλθεί για το έτος 2013 για τον εν λόγω οικισμό.
            
         
      Οικισμός Δεσφίνας.
   
   
               8.
            
            
               Δεδομένου ότι ο αριθμός των δειγμάτων που συνελέγησαν για το 2012 και το 2013 ήταν ανεπαρκής, δεν μπόρεσαν ως εκ τούτου να ληφθούν σε τακτά χρονικά διαστήματα όπως απαιτείται από την οδηγία (μόνο 2 δείγματα που έχουν ληφθεί για το 2012 αντί για 12) που σημαίνει ότι δεν καλύφτηκαν 10 μήνες, 8 δείγματα που ελήφθησαν το 2013 δύο από τα οποία αφορούν το μήνα Ιούλιο που σημαίνει ότι 5 μήνες δεν καλύφθηκαν.
            
         
      (1)  EE L 135,σελ. 40